Papersnake/gushiwen huggingface dataset:
送陈愈章
何吾驺（明代）

三年洗尽离愁字，却到君行更断肠。梅福转逃名姓隐，严陵归钓水云乡。

烛花未落登楼梦，夜月偏怜载酒航。解缆垂杨春并往，浓烟深树怅苍茫。
和晏尚书夏日偶至郊亭
欧阳修（宋代）

关关啼鸟树交阴，雨过西城野色侵。
避暑谁能陪剧饮，清歌自可涤烦襟。
稻花欲秀蝉初嘒，菱蔓初长水正深。
知有江湖杳然意，扁舟应许共追寻。
华严知客寮
刘克庄（宋代）

檐外苍榕六月秋，小年来此爱深幽。
坏墙萤出如渔火，古壁蜂穿似射侯。
涉世昏昏忘旧话，入山历历记前游。
故人埋玉僧归塔，独听疏钟起暮愁。
访寒葭潭故居丁香作
程晋芳（清代）

前度人寻旧折枝，出檐高格益争奇。携家径去真成忍，蹑屐重争勿讶迟。

新露柔风相掩佛，疏香妙态自矜诗。款门例不烦询主，幽榭聊须憩片时。
恭南酷热
郭印（宋代）

阴阳有定数，天地无全功。
偏雨或偏旸，消息岂难穷。
今夏孟仲雨，季月暑隆隆。
赫曦不停轨，火云日燔空。
晨兴迨晚暮，危坐沸鼎中。
一夕四五起，倦鸟思逃笼。
扇手腕几脱，所招皆温风。
年来复何罪，遭此炉炭烘。
迅雷空殷殷，微雨祗蒙蒙。
燋燃到草木，禾稻忧不丰。
颇闻炎瘴地，威势增祝融。
又闻大热狱，食饮浑洋铜。
法法惟心造，报应万不同。
吾家有云溪，竹间二水通。
入门爽毛骨，清绝广寒宫。
插羽欲飞去，免为旱魃攻。
祭先慈墓于荷塘有感作六言
湛若水（明代）

半阴半晴天气，欲行不行痴情。寸草报恩罔极，行行恋恋慈茔。
三月十一日欲往荆南景德寺睡起呈曹令德
陈渊（宋代）

风门自开阖，门外黄尘暮。午衾温留人，春梦如飞絮。

我行指洞庭，千里始顿屦。仆夫呼起起，寸心撮百虑。

此生睡不足，正坐奔驰故。四年四往来，日月途中度。

美人亦念我，赠以别知赋。英辞粲星斗，深语发妙悟。

坐起再三读，一一明月句。何似谢所投，静默有佳趣。
寓形
释文珦（宋代）

寓形宇宙间，汉身犹治木。
要在直而方，毋使圆且曲。
直方固违众，吾心以为是。
圆民虽适时，吾心以为耻。
人由圆曲富，吾用直方贫。
吾心虽不移，予以书诸绅。
自题山水卷
龚开（宋代）

谷口长松涧底藤，石桥山路晚登登。
囊琴斗酒来何暮，空负寒斋昨夜镫。
芒洲夜泊别陈生师鲁
谢廷柱（明代）

溪晚风力恬，波面澹凝碧。停桡向林皋，系缆傍矶石。

烟汀隐幽草，香气飘几席。隔水苍翠多，归鸟三两翼。

佳景不独赏，得士欣拱璧。风前共展卷，露坐忘岸帻。

妙理自心悟，奇论惊出格。吾道有骨肉，好善岂为癖。

明日衡山阳，惆怅江天夕。
别留少策兼呈玉党先生
陈元晋（宋代）

客中未醉难为别，别后无书但寄诗。
俗物眼前谁可意，思君无奈鬓成丝。
平园之北有荷花数亩张彦和兄弟以售于予戏作
周必大（宋代）

红红白白满方塘，风度人言似六郎。
属我属君何必问，匡庐莲社有周张。
宿古峰驿诗四首
郭印（宋代）

故移一榻就高峰，推户褰帷猎猎风。
骨冷神清浑不寐，直疑人犯广寒宫。
张求
唐庚（宋代）

张求一老兵，著帽如破斗。
卖卜益昌市，性命寄杯酒。
骑马好事久，金钱投瓮牗。
一语不假借，意自有臧否。
鸡肋巧安拳，未省怕嗔殴。
坐此益寒酸，饿理将入口。
未死且强项，那暇顾炙手。
士节久凋丧，舐痔甜不呕。
求岂知道者，议论无所苟。
吾宁从之游，聊以激衰朽。
秋夜雨中，诸公过灵光寺所居
刘长卿（唐代）

晤语青莲舍，重门闭夕阴。向人寒烛静，带雨夜钟沈。

流水从他事，孤云任此心。不能捐斗粟，终日愧瑶琴。
岁晚怀镜湖旧隐慨然有作
陆游（宋代）

公府还家鬓未秋，镜湖南畔决归休。
读书精舍岂轻出，采药名山成远游。
白堕兴来犹小醉，青精材足更何求。
俗间毁誉惟堪笑，常隘韩公咎斗牛。
钓鱼台
袁默（宋代）

将相宁有种，屠狗饭牛皆可用。富贵出长年，勿谓暮涂吾倒行。

富君太公望久矣，日老渭阳心以此。君臣相得渔猎间，廓清八表公名起。

奠鼎扶周卜世长，洋洋齐封二千里。曹公黄相俱尘埃，至今犹有钓鱼台。

苔侵石剥夕阳里，滚滚寒江潮去来。
满江红 其一 乙卯咏海棠
李曾伯（宋代）

才过新正，能几日、海棠开了。将谓是、睡犹未足，嫣然何笑。

一片殷红新锦样，天机知费春多少。更芳期、不待燕黄昏，莺清晓。

花旧说，南昌好。花宜占，东风早。想香霏地近，融和偏巧。

佳句流传千古在，石湖不见坡翁老。倩何人、寄驿报家山，教知道。
莫能名庵二首
袁甫（宋代）

青山突兀倚长空，不作人间儿女容。
几载无名茅处士，一朝识破有林宗。
答金桧门学士和见赠诗韵
迮云龙（清代）

万里归心滞凤城，填胸五岳减峥嵘。参军到处作蛮语，骚客任峥呼老兵。

落落鹓行方得路，依依鸥侣不寒盟。十年存没偏多感，剪烛西窗泪共倾。
和张彦辅初到南康之斛
朱熹（宋代）

十年不共赋阳春，正有胸中万斛尘。失喜清诗还入手，细看佳斛转惊人。

知公近觉青山好，顾我频嗟白发新。肯过寒斋共尊酒，向来心事请深陈。
和参寥
苏轼（宋代）

芥舟只合在坳堂，纸帐心期老孟光。
不道山人今忽去，晓猿啼处月茫茫。
野庙
司马光（宋代）

古庙崩榱在，墙间杂树荒。
依稀余像设，寂寞必祠堂。
旧日牲豭地，今晨孤兔乡。
英灵如未灭，何以度凄凉。
和子由次月中梳头韵
苏轼（宋代）

夏畦流膏白雨翻，北窗幽人卧羲轩。
风轮晓入春笋节，露珠夜上秋禾根。
（或为予言：草木之长常在昧明间，早作而伺之，乃见其枝起数寸，竹笋尤甚。
又夏秋之交，稻方含秀，黄昏月出，露珠起于其根，累累然忽自腾上，若有推之者，或入于茎心，或垂于叶端，稻乃秀实，验之信然。
此二事与子由养生之说契，故以此为寄。
）従来白发有公道，始信丹经非妄言。
此身法报本无二，他年妙绝兼形魂。
（《传灯录》有形神俱妙者，乃不复有解化之事。
）
题韦偃双松老僧图
晁说之（宋代）

两松郁苍苍，夭矫出奇峭。
翛然龙蛇姿，势欲排岩峤。
老禅独会心，默坐观万窍。
我亦发深省，倚槛一长啸。
此兴含千古，孰谓韦偃少。
送邕州吴使君
罗愿（宋代）

题舆才赴日边程，便拥油幢镇列城。地望素高唐五管，人才今似汉三明。

时清市骏非无意，岁晏逢花好寄声。太学英名湖海气，此行持论要平平。
送范评事入关
韦庄（唐代）

寂寥门户寡相亲，日日频来只有君。正喜琴尊长作伴，

忽携书剑远辞群。伤心柳色离亭见，fW耳蝉声故国闻。

为报明年杏园客，与留绝艳待终军。
渔父
游次公（宋代）

竹里茅茨傍小溪，粼粼白石护渔矶。
想应日日来垂钓，石上蓑衣不带归。
灵岩杂咏用沈德潜韵八首 其七 采香径
弘历（清代）

采香胜采葛，采葛行野露。欣戚不同伦，谁知绘后素。

倭堕笼春芳，甲煎蒸晓雾。坐看笠泽边，越师来薄暮。
次韵戏彩老人重阳怀故园作
喻良能（宋代）

潇洒秋容雨后天，丹青端似倩龙眠。
故园绿竹应今日，异县黄花又一年。
微禄只堪供菽水，菲材安敢拟渊骞。
日来王事欣多暇，聊向樽前一粲然。
题三门
释印肃（宋代）

玄之又玄，众妙之门。
空之又空，一法常存。
要见本来真面目，除非直入这三门。
颂一百则
释重顯（宋代）

两喝与三喝，作者知机变。
若谓骑虎头，二俱成瞎汉。
谁瞎汉，拈来天下与人看。
红梅
顾盟（元代）

九疑山中得道女，春寒石上饮流霞。不知遗却玉条脱，独倚东风暮竹斜。
桔槔
袁燮（宋代）

谁作机关巧且便，十寻绕指汲清泉。
往来济物非无用，俯仰由人亦可怜。
送杨符六之任湘阴时在难中
陈是集（明代）

一鸿铩翮一鸿翔，泪别他乡调叶商。厷厷琴声欢楚泽，飞飞凫影映清湘。

文章自可当名盛，异迹何难跨循良。玉笥山头为致讯，问天天渺亦骚肠。
清平乐 题碧梧苍石图 珊瑚网名书题跋卷八
卫德辰（元代）

紫箫音断。睡起乌纱岸。梦峡飞云空汗漫。又负一番秋雁。捻沙尚拟圆成。风流不减耆卿。怕听苍梧夜雨，等闲写入无声。
次韵子瞻和渊明饮酒二十首 其十六
苏辙（宋代）

家居简馀事，犹读内景经。浮尘扫欲尽，火枣行当成。

清晨委群动，永夜依寒更。低帷閟重屋，微月流中庭。

依松白露上，历坎幽泉鸣。功从猛士得，不取儿女情。
次韵审知寄赠
赵蕃（宋代）

以我思君见，知君念我还。
相逢劳苦外，迳问竹平安。
次韵鲁山新居绝句
陆游（宋代）

短墙缺处插疏篱，巷劣容车堂对陂。
天下有公殊可贺，坐中著我不妨奇。
过邻家
陆游（宋代）

病去诗情动，寒深酒戒开。
儿孙扶每出，邻里唤还来。
云重时飞雪，春迟未见梅。
山园多芋栗，夜话且燔煨。
谢答吴侍郎惠茶二绝句
宋庠（宋代）

贡焙僧岩各有名，手封奇品更丁宁。
衰瓮剧饮虽无分，且喜云腴伴独醒。
墨梅
林季仲（宋代）

一枝炯炯照人寒，绝似溪桥立马看。
只恐春风解相怨，漏他消息入毫端。
谕蒙
种放（宋代）

大盈卑百渎，自成浮天浔。
崇丘下累块，意为蔽日深。
王者在谦小，夙惟尧禹心。
拜言尊贤仁，慎德弃珠金。
自满九族散，匪骄百善寻。
炳兹夏商鉴，灭国因夸淫。
秋蝶
白居易（唐代）

秋花紫蒙蒙，秋蝶黄茸茸。花低蝶新小，飞戏丛西东。

日暮凉风来，纷纷花落丛。夜深白露冷，蝶已死丛中。

朝生夕俱死，气类各相从。不见千年鹤，多栖百丈松。
和杨公济钱塘西湖百题 其五 看经楼
郭祥正（宋代）

楼下水连天，楼居即水仙。何须把黄卷，极目尽红莲。
四老庙
蒋吉（唐代）

无端舍钓学干名，不得溪山养性情。

自省此身非达者，今朝羞拜四先生。
别西湖
姚勉（宋代）

渐是梅花雪片时，雁书底苦趣归期。
虽然未尝西湖雪，犹及梅花第一枝。
筑普济堂成述怀七首 其二
过鸣冈（清代）

蒿蓬如人长，有子呼阿娘。飘萧垂两鬓，日暮倚门傍。

儿行自空腹，儿归复空囊。可怜拾遗穗，母子各哀肠。

孤孀自云苦，况乃无孤孀。吁嗟兮老孀，行路皆感伤。
闻公择过云龙张山人辄往従之公择有诗戏用其
苏轼（宋代）

我生固多忧，肉食常苦墨。
轩然就一笑，犹得好饮力。
闻君过云龙，对酒两静默。
急携清歌女，山郭及未昃。
一欢难力致，邂逅有胜特。
喧蜂集晚花，乱雀啅丛棘。
山人乐此耳，寂寞谁侍侧。
何当求好人，聊使治要襋。
使君自孤愤，此理谁相直。
不如学养生，一气服千息。
闻捷报用何韵
王十朋（宋代）

淮甸流离唐赤子，将军奇特魏黄须。愿将银管书忠谊，粪土东京赵与胡。
江城子 效花间体咏海棠
元好问（金朝）

蜀禽啼血染冰蕤。趁花期。占芳菲。翠袖盈盈，凝笑弄晴晖。比尽世间谁似得，飞燕瘦，玉环肥。一番风雨未应稀。怨春迟。怕春归。恨不高张，红锦百重围。多载酒来连夜看，嫌化作，彩云飞。
次韵送人有感
吕陶（宋代）

三月山城送客时，山头芳草又离离。红尘道路今犹古，清酒樽罍乐胜悲。

乡外忽摇怀远意，坐中聊赋惜春诗。洛阳风景别来久，应属少年游侠儿。
立秋前三日夜雨
周紫芝（宋代）

残漏催灯暗，风梧带雨鸣。细听惊梦点，浑作断肠声。

乍冷秋应近，无眠句又成。愁多推不去，头白更忧兵。
浪淘沙·把酒祝东风
欧阳修（宋代）

把酒祝东风，且共从容。垂杨紫陌洛城东。总是当时携手处，游遍芳丛。
聚散苦匆匆，此恨无穷。今年花胜去年红。可惜明年花更好，知与谁同？
代简招魏君
徐积（宋代）

诗老今朝颇安否，且来同酌一杯酒。虽无鼓吹相欢娱，自可笑吟相拍手。
寄吴绮园 其一
屈大均（明代）

谢家春草绿，池上日油油。尔亦惠连好，长同康乐游。

鹓鸾兄太液，芝朮弟丹丘。贻我黄山志，相期三海头。
赋梅
彭岩肖（宋代）

清献堂前树，无梢可著春。
岂知三百载，复有种花人。
题倪鲁玉诗后二首
刘克庄（宋代）

梅经御史鞫成案，村荷先皇敕扁堂。
少日不容人入社，暮年甘扁子侵疆。
不应愚谷知名姓，惟许孤山擅影香。
岂独江湖酬唱者，卷中诸老半存亡。
感赋八首 其三 山秋
缪焕章（清代）

记得秋高太华过，振衣绝顶瞰黄河。金沙风疾青盘鹗，玉女烟黄翠拥螺。

久客方知歧路险，閒情毕竟故园多。何年学种陵巅黍，长柄重携扫绿萝。
釜下吟
徐照（宋代）

阿对泉头舂黑菰，萁然豆煮虫泣锅。
蜀姜作芼吴盐和，琥珀香泣云子乌。
不数肉翁夸安胡，老妻热贮儿怒呼。
饥雷欲转藜肠枯，政须一饱百不图。
君不见牛觳{觳殳换束}，乌毕逋，
蟹躁扰，鱼喁嚅。
玉脂泣鼎扤血糊，万钱方丈胡为乎。
莫笑庾郎一事无食鲑，长有二十七种园中蔬。
催儿挂豆更栽芋，坡老自谓我亦识字耕田夫。
庐陵乐府十首 其五
郭祥正（宋代）

嵯峨姑射山，绰约飞行子。绛唇启皓玉，明眸漾寒水。

方平与麻姑，相期永不死。手披黄庭经，金字写青纸。

胡为谪人间，离合溢悲喜。妖桃凝露珠，东风任吹洗。
和伍解元喜祈雨有感
赵善括（宋代）

痴龙偃蹇玩岁月，深居白云抱幽石。
有时江海肆贪残，坐视天焦地皮拆。
分疆守职各有方，止沸讵可扬其汤。
曰暘而暘雨而雨，何待酹酒焚炉香。
不谓神心有城府，必需精祷方降雨。
刑鹅割牲厌口腹，缁衣黄冠诵章句。
上天有意生斯人，假尔群祀江之滨。
弄权推怨吝所施，帝怒碎戮犹微尘。
吁嗟痴龙今已矣，异日忧深目前喜。
勿将风雨希民求，岁岁丰穰尽天赐。
我家亦有二顷田，膏泽霈然长有年。
神心傥不悖天意，与民共赋噫嘻篇。
陈莹中画像赞
邹浩（宋代）

凤阁鸾台何许，天涯地角周游。
此老老而益壮，超然一段风流。
听雪窗
徐集孙（宋代）

静拥寒炉逼砚冰，冻蝇怪有扑窗声。
抛松撒竹清眠思，吹灭吟灯坐到明。
七月十七晚行湖塘雷雨大作
陆游（宋代）

电火雷车下九关，我行暮出郊原间。
鬅鬙暗树类奇鬼，突兀黑云如壤山。
江潮默应鳗岫溢，铁锁自脱梅梁还。
今夕虚檐泻悬瀑，预知高枕听淙潺。
韩君美经历赋孟夏木长五诗示仆因写鄙怀通呈阮使君
戴表元（宋代）

吾评陶渊明，略似段干木。诗文虽满家，不饱妻子腹。

仰瞻清风柯，俯窥白云谷。谁能为升斗，辛苦受羁束。

因君寄高韵，千古动遐瞩。
闲中信笔二首其一追和陈去非韵其一追和王履
陆游（宋代）

小江之上千峰立，潮回艇子争来集。
飘风忽起白浪高，急雨横吹绿蓑湿。
岁丰斗酒才百钱，茆店无人惊醉眠。
醒来径入乱云去，异日出看东封年。
和柴
宋庠（宋代）

初启冬冥琯，知祠亳忌坛。云璈赓夜曲，琼蕊供朝餐。

真御扶飙远，仙威抱斗寒。劳君怀晤语，此夕宿坡銮。
水调歌头·淮阴作
朱敦儒（宋代）

当年五陵下，结客占春游。红缨翠带，谈笑跋马水西头。落日经过桃叶，不管插花归去，小袖挽人留。换酒春壶碧，脱帽醉青楼。
楚云惊，陇水散，两漂流。如今憔悴，天涯何处可销忧。长揖飞鸿旧月，不知今夕烟水，都照几人愁。有泪看芳草，无路认西州。
水心先生惠雇瓜庐
薛师石（宋代）

未成三径已荒芜，劳动先生枉棹过。
数朵葵榴发深愧，一池鸥鹭避前呵。
路通矮屋惟添草，桥压扁舟半没河。
再见缁维访渔父，却无渔父听清歌。
将之荆州南与张伯刚马惣钟陵夜别
杨衡（唐代）

荆台别路长，密绪分离状。莫诉杯来促，更筹屡已倡。

烛花侵雾暗，瑟调寒风亮。谁念晓帆开，默睇参差浪。
春日二首呈黄子迈大卿
戴复古（宋代）

帝里风光二月新，西湖几队踏青人。
杏花时节偏饶雨，杨柳门墙易得春。
或是或非尘里事，无穷无达醉中身。
五陵年少夸豪举，寂寞诗家戴叔伦。
次韵答谢公靖节推将至襄阳见寄 其一
邹浩（宋代）

不见紫芝今几年，朅来眉宇照山川。关南关北风流在，犹得时时一举鞭。
寄孙元忠 其二
孔平仲（宋代）

抱病江天白首郎，秋风此日晒衣裳。看我形容已枯槁，此岂有意仍腾骧。

一官羁绊实藏身，富贵于我如浮云。致君尧舜付公等，几时高义排金门。
五泄山三学院十题·五泄
释咸润（宋代）

飞泉成五级，一级一龙湫。
削出万仞秀，讵让蓬莱丘。
吴少宰东庄菱濠
王弼（明代）

谁家木兰船，濠上采菱角。日暮唱歌归，天寒秋水落。
自武义入松阳道中三首
项安世（宋代）

四十里栏萦一线，上侵云物下惊湍。
我行竹客源头路，蜀道青天不作难。
询先七弟虑予以忧致病数来书问诗以答之
陈曾寿（清代）

予季分我忧，书来甚频数。书中无他言，所虑眠食恶。

自云忧患无，生趣天已剥。但期晚相见，万事皆可略。

寥寥天壤间，惟无兄弟乐。我虽履坎陷，未敢趋摧落。

尚思勇补过，迸出世网缚。何时边塞尘，洗以春江酌。

收泪乾后土，一笑万金药。
酬康州韦侍御同年
许浑（唐代）

桂楫美人歌木兰，西风袅袅露漙漙.夜长曲尽意不尽，月在清湘洲渚寒。
春江送人
孟贯（唐代）

春江多去情，相去枕长汀。数雁别湓浦，片帆离洞庭。

雨馀沙草绿，云散岸峰青。谁共观明月，渔歌夜好听。
和董判官寺居作
陈师道（宋代）

共作东州客，同栖古寺深。
论交非有旧，不见解相寻。
冷过清明节，悲生故国心。
此身随所寄，未足问升沉。
题画 其一
惠远谟（清代）

抱瓮城南学灌畦，绿蓑黄犊草萋萋。一鞭残照柴门底，又见前村月满溪。
赠江都郑明府
张蠙（唐代）

他人岂是称才术，才术须观力有馀。兵乱几年临剧邑，

公清终日似闲居。床头怪石神仙画，箧里华笺将相书。

更欲栖踪近彭泽，香炉峰下结茅庐。
用前韵答车玉峰
王柏（宋代）

人物如君屹鼎湖，高山仰止我仪图。
讲篇损益开新式，略纪删修有定模。
目断交情殊恨阔，心涵古道岩相符。
去年不客东湖上，几失人间大丈夫。
五拍
文天祥（宋代）

北庭数有关中使，飘飘远自流沙至。
胡人高鼻动成群，仍唱胡歌饮都市。
中原无书归不得，道路只今多拥隔。
身欲奋飞病在床，时独看云泪沾臆。
奔亡道中其五
李白（唐代）

淼淼望湖水。
青青芦叶齐。
归心落何处。
日没大江西。
歇马傍春草。
欲行远道迷。
谁忍子规鸟。
连声向我啼。
哭张子厚先生
程颢（宋代）

叹息斯文约长修，如何夫子便长休。山东无复苍生望，西土谁长后学求。

千古声名联棣萼，二年零落去山丘。寝门恸哭知何限，岂独交亲念旧游。
次韵明仲幽居春来十首 其四
刘子翚（宋代）

归来十六见新元，种得黄楠绕旧村。岂是翛然便遗物，吾衰不复梦修门。
七月二十一日重过赣滩十绝句 其三
徐鹿卿（宋代）

漱崖啮石出奇功，浴月涵风淡荡中。过者千帆闹如织，会心知有几人同。
偈三首 其二
释祖元（宋代）

有佛处不得住，踏著秤锤硬似铁。无佛处急走过，脚下草深三尺。

三千里外，逢人不得错举。北斗挂须弥，棒头挑日月。

摘杨花，摘杨花，眼里瞳人著绣鞋。
寄谢汤司谏二首
赵蕃（宋代）

章水清初涨，梅花雪正飞。
不惟催我去，似亦待公归。
有弟能频说，高情真见几。
男儿出处耳，麟阁与渔矶。
首夏田家雨中
吕诚（元代）

细雨朝来湿白沙，风前整整复斜斜。林蕉间展琉璃叶，野蔓竞发金银花。

田父扶犁驱一犊，稚女踏车垂两丫。年年梅熟愁蒸暑，却爱小池鸣乱蛙。
河南郑少尹城南亭送郑判官还河东
皇甫冉（唐代）

使臣怀饯席，亚尹有前溪。客是仙舟里，途从御苑西。

泉声喧暗竹，草色引长堤。故绛青山在，新田绿树齐。

天秋闻别鹄，关晓待鸣鸡。应叹沈冥者，年年津路迷。
圣女祠
李商隐（唐代）

杳蔼逢仙迹，苍茫滞客途。何年归碧落，此路向皇都。

消息期青雀，逢迎异紫姑。肠回楚国梦，心断汉宫巫。

从骑裁寒竹，行车荫白榆。星娥一去后，月姊更来无。

寡鹄迷苍壑，羁凰怨翠梧。惟应碧桃下，方朔是狂夫。
饯骆四二首 其一
李峤（唐代）

平生何以乐，斗酒夜相逢。曲中惊别绪，醉里失愁容。

星月悬秋汉，风霜入曙钟。明日临沟水，青山几万重。
鹧鸪天（咏二色葡萄）
张鎡（宋代）

阴阴一架绀云凉。袅袅千丝翠蔓长。紫玉乳圆秋结穗，水晶珠莹露凝浆。

相并熟，试新尝。累累轻翦粉痕香。小槽压就西凉酒，风月无边是醉乡。
观田家收获（三首选一）
归庄（清代）

稻香秫熟暮秋天，阡陌纵横万亩连。
五载输粮女真国，天全我志独无田。
河北民为裴侠歌
佚名（隋代）

肥鲜不食，丁庸不取。裴公贞惠，为世规矩。
荼䕷和韵
周权（元代）

东风架上剪青瑶，小院阴阴閟阒寥。白凤联翩翻露彩，翠虬夭阒驾烟条。

坐来芳荫吟逾好，嗅尽清香醉已消。见说唐宫寒食宴，借渠风味酒中飘。
守居园池杂题·冰池
文同（宋代）

日暮池已冰，翩翩下凫鹜。
不怕池中寒，便于冰上宿。
奉和族祖紫岩翁谩兴十首 其四
汪炎昶（宋代）

地卑山故崇，河黄济故清。彼岂超世才，但愧吾无能。

我家壁中书，不如相牛经。
送袁十
孟浩然（唐代）

早闻牛渚咏，今见鹡鸰心。羽翼嗟零落，悲鸣别故林。

苍梧白云远，烟水洞庭深。万里独飞去，南风迟尔音。
送范德孺知庆州
黄庭坚（宋代）

乃翁知国如知兵，塞垣草木识威名。
敌人开户玩处女，掩耳不及惊雷霆。
平生端有活国计，百不一试薶九京。
阿兄两持庆州节，十年骐驎地上行。
潭潭大度如卧虎，边头耕桑长儿女。
折冲千里虽有余，论道经邦政要渠。
妙年出补父兄处，公自才力应时须。
春风旍旗拥万夫，幕下诸将思草枯。
智名勇功不入眼，可用折箠笞羌胡。
和杨公济钱塘西湖百题 其九十八 慈云岭
郭祥正（宋代）

峻极分南北，见湖仍见江。游人倦登陟，飞鸟自双双。
洞仙歌·重阳近也
沈端节（宋代）

重阳近也，渐秋光凄劲。宿雨初收好风景。正干戈耆定，禾黍丰登，人意乐，歌舞贤侯美政。醉翁游历处，胜概依然，木落淮南见山影。有客共登临，醉里疏狂，敧乌帽、从嘲雪鬓。但目送孤鸿傍危栏，笑问道，黄花似谁风韵。
次韵顺法师十三间楼避暑
陈师道（宋代）

窗暗时时雨，门开处处山。
心苏解衣後，愁破立谈间。
枕簟长相待，功名久不关。
论文非小陆，愧色满颜间。
塞上曲
郭昭著（宋代）

胡马秋肥塞草黄，弯弧直拟犯渔阳。
归鞭却避弓闾水，知是嫖姚旧战场。
偈倾一百六十九首
释智朋（宋代）

双林树下生，双林树下灭。
生死不相关。彼此是途辙。
藐仙
徐积（宋代）

藐哉小哉其奈何，牛蹄之水一泓多。若是胸中能自养，长源巨派倾洪河。
洛府东池泛舟
韩维（宋代）

风中林叶欣欣动，竹外波光剡剡来。日晚清樽催客醉，夜深红烛待船回。
受诰口号
方岳（宋代）

归我南山老不遭，孟亭几梦赭黄袍。
强渠枉费平生力，不直君王一字褒。
演教堂
白玉蟾（宋代）

洞霄大涤扈神京，玉佩金璫会百灵。
天柱一尖凌碧落，云关九锁叠苍屏。
前峰后峰烟漠漠，东洞西洞风泠泠。
见说坡仙诗墨在，约君同坐翠蛟亭。
沙湖晚归
朱德润（元代）

山野低回落雁斜，炊烟茅屋起平沙。
橹声归去浪痕浅，摇动一濰红蓼花。
葺溪鱼侣为友人张文贵
翟杰（宋代）

渭水严滩旧一家，肯嫌相伴乐生涯。两三间屋傍溪水，四五尺竿横钓沙。

濯足鸥边秋月白，挂罾矶畔夕阳斜。红尘都不干閒趣，风雨萧萧吹荻花。
偈颂二百零五首
释正觉（宋代）

苏秦尝佩六国印，许由还厌一瓢风。
了无佗能相通变，可笑僧繇画志公。
题显阳寺疏快轩
邹极（宋代）

溪边穿小径，寺后起幽轩。伐使恶木尽，养教修竹繁。

閒听渔唱静，卧隔市场喧。疏快宜人处，追惟子美言。
送南大理丞林次崖考绩入京
林文俊（明代）

君在江南正忆渠，我来君复动征车。如何鸿燕时难并，可是参商迹便疏。

闭户只穷羲氏学，忧时曾上贾生书。兹行绩奏天颜悦，应得承恩佩紫鱼。
晚发长芦
晁补之（宋代）

船头勾曲洪涛外，船尾长芦白雾中。
千里山容初上日，一江帆影尽乘风。
圣号雅二篇 其四
赵湘（宋代）

赫赫君道，皇其崇之。遹彼丕教，皇实基之。维基伊何，实以无为。

海隅苍生，被服熙熙。
秋思二首 其一
陆游（宋代）

乌帽翩翩九陌尘，杖藜谁记岸纶巾。遗簪见取终安用，弊帚虽微亦自珍。

廊庙似闻怜老病，云山渐欲属闲身。墙隅苜蓿秋风晚，独倚门扉感慨频。
瑞鹤仙·脸霞红印枕
陆淞（宋代）

脸霞红印枕，睡觉来、冠儿还是不整。屏间麝煤冷，但眉峰压翠，泪珠弹粉。堂深昼永，燕交飞、风帘露井。恨无人说与相思，近日带围宽尽。
重省，残灯朱幌，淡月纱窗，那时风景。阳台路迥，云雨梦，便无准。待归来，先指花梢教看，欲把心期细问。问因循过了青春，怎生意稳？
庭前晚花开
李白（唐代）

西王母桃种我家，三千阳春始一花。

结实苦迟为人笑，攀折唧唧长咨嗟。
满江红 题洛隐周宝镫女士坐月浣花图
蒲映渌（清代）

彼美人兮，婉相对、珊珊欲下。恰满院、月华如洗，花枝低亚。

盼到圆时仍未满，看当开半还愁谢。与花神、月姊细商量，归来罢。

怜嫩蕊，银瓶泻。爱清影，晶帘挂。奈晚妆犹怯，镜台初架。

二十馀年芳草恨，两三更后长吁夜。几时将，络秀旧心情，呼儿话。
遣兴一首
刘一止（宋代）

杯案惟菘韭，何因老骨强。昨朝方住雪，今日又加霜。

寂历僧廊暮，支离野步芳。岁时浑不省，得酒是春阳。
代人作春闺怨十首 其五
朱升（宋代）

一春芳事在青郊，红杏将花豆蔻苗。嬉伴昨宵相约定，谁知痴雨打花朝。
归园田居·其二
陶渊明（魏晋）

野外罕人事，穷巷寡轮鞅。
白日掩荆扉，虚室绝尘想。
时复墟曲中，披草共来往。(墟曲中 一作：墟曲人)
相见无杂言，但道桑麻长。
桑麻日已长，我土日已广。
常恐霜霰至，零落同草莽。
俞光远父子归马岙兼托问讯故旧
戴表元（宋代）

君不见深山野马生龙驹，又不见荒林老鹰鸠作雏。

男儿似种世所少，俞郎三世成清儒。祇今道路满尘土，大袖已觉妨奔趋。

提携逐食何足羡，羡子有策宁亲躯。蠲符昼行鸡犬静，餐钱下岁鲑鱼须。

机神有馀自静重，蔚蔚老气生眉须。高堂百客森冠裾，四座指点看明珠。

谁能对此心不动，归来转觉群儿愚。峡南云深山气冷，今岁亦闻愁旱枯。

但怜四壁愈憔悴，傍人解笑吾人迂。书来隔宿发梦寐，便买舴艋随僮奴。

山篱语喧听楖栗，晚阁妆罢悬蜘蛛。暂违相见喜定剧，胜似朝夕趋庭隅。

因子此去传区区，先从贤翁到吾徒。刘郎癯绝今更癯，香岩老人安稳无。
云厓久客川中江上偶怀
沈仕（明代）

风吹山色不生云，日照澄江散绮文。
空忆巴陵三月酒，鹧鸪啼处一逢君。
贽鄂帅张仕简
阳枋（宋代）

不为名缰浪出山，朱门桃李恐兰珊。
师寻湖胸怀阔跨，道满乾坤耳目宽。
水驿已终三楚尾，天阍犹向五云端。
登楼便欲骑黄鹤，乞与书生换骨丹。
题县八景 其三 江头渔聚
卢宅仁（明代）

浩浩此龙江，江头有桥渡。本是要冲衢，故多舟楫聚。

潇洒相上下，竞逐摩朝暮。安知浮沉中，不有大川具。
七十翁吟五言古体十首 其六
方回（元代）

后山与简斋，仅年四十九。诗少句句佳，天地同不朽。

予幼初学诗，一日赋一首。颓龄忽七十，诗果传后否。

侥倖擢儒科，邂逅至郡守。几死坐此耳，诗于我何负。

寿长诗故多，才短诗故丑。苟活许作诗，馀生付诗酒。
送李宾客荆南迎亲
独孤及（唐代）

宗室刘中垒，文场谢客儿。当为天北斗，曾使海西陲。

毛节精诚天，铜楼羽翼施。还申供帐别，言赴倚门期。

恩渥沾行李，晨昏在路岐。君亲两报遂，不敢议伤离。
马嵬坡
罗隐（唐代）

佛屋前头野草春，贵妃轻骨此为尘。

从来绝色知难得，不破中原未是人。
鹿伯可郎中园池杂咏·柑隅
楼钥（宋代）

霜著芳苞翠作围，数椽潇洒映斜晖。
木奴何必须千树，乞得閒身径且归。
别闻益谦大有
刘黻（宋代）

岁事十分九，吾为梅岭行。
人皆忧路滑，天独惜霜晴。
公讼无今古，忠臣有死生。
玉溪一杯酒，话别若无情。
竹隐精舍
苏良（宋代）

千古仪型竹隐堂，此身虽晦道弥光。轩裳不入山林梦，尘土难侵冰雪肠。

清影雅宜梅共瘦，高风堪与菊同芳。斯文一派流传远，羞把庭槐祝二郎。
樊运使挽词
楼钥（宋代）

横浦云亡后，斯文付此贤。
命其随道丧，学又绝心传。
河洛湮来派，西州忆旧缘。
伤心耆老尽，挥泪对霜天。
寿安杂诗十首·藏珠石
司马光（宋代）

不齧东山根，土色渥如丹。
危峰忽摧脱，半崖衔石丸。
阴阳昔融忽，神化不可原。
初疑偓佺养灵药，魑魅触之无故落。
又疑蛟龙伏巨卵，雷电击之从此{左卵右段}。
或者女娲补天余，却下青冥遗耳珠。
不然盘石戏为乐，聊取天弧弹朱雀。
物理万状终难知，巧心推求徒自疲。
不如引客坐石上，好奇且醉手中卮。
云中郡赋云中一首
魏初（元代）

云中近代称名郡，楼阁风烟亦可观。一上官庭传德语，文书如涌事如攒。
元正和洪司令纪事二首 其一
程公许（宋代）

寸心炯炯水朝东，云绕通明一朵红。螭籀荐祥天眷顾，鸡竿衔赦日冲融。

遥知万国趋尧彩，可使前旒隔舜瞳。京阙陵园须汛扫，圣心原不慕边功。
游目
赵汝燧（宋代）

游目林坰信马蹄，十来家住小桥西。浮沉野水看晴雁，唱和茅檐听午鸡。

菜要遮栏增旧堑，田分荫注作新堤。年丰米贱人人乐，农父相逢醉似泥。
满庭芳（咏浮桥）
黄裳（宋代）

琼馆烟轻，银河风细，玉桥云锁方开。晓千虹丈，宛转下天来。人在水精宫里，行乐处、锦绣成堆。仍相问，人间天上，何处有蓬莱。

徘徊。追往事，征南巧架，传野怀才。谩石驱东海，沙合龙台。好是乐成初宴，红牙碎、声隐晴雷。江天晚，游人未散，莫放隼旟回。
偈 其六
释善果（宋代）

鸦鸣鹊噪为祥瑞，明月清风作近邻。入座笑谈欣亹亹，怡然世外两闲人。
游石仙分韵得观字
吴汝弌（宋代）

闲拢两袖秋，步入冲寂观。
古树老云中，仙成毁岩半。
是时零雨高，叶脱凄风乱。
怪禽走何忙。涩不流不漫。
那知张郎仙，谲幻敢悬断。
雷书贮红崖，愚下浪传赞。
符碑傥长灵，鬼物岂歌唤。
尚云剑埋山，安得急推断。
冷肥亦张徒，精气不知散。
死坐豫樟空。凿窍竞窥看。
何不葬山原，不然弃江沜。
乌鸢与蝼蚁，岂食吾一贯。
独流天地间，万古亘光灿。
神仙固渺茫，此事良可惋，
忍哉偷儿狂，更捣泥腹烂。
我来拟少休，亭压不敢玩。
黄冠四三人，拙野只俗窜。
延坐无好言，令我信凉馆。
饭余且纵观，逸兴薄霄汉。
琴鸣着高弹，弈胜出奇算。
歗咏壶隐楼。抚事发长叹。
大书同人名，聊欲记游玩。
阴霾{左氵右念}轻寒，日色倏昏晏。
倩人买村醪，煮芋叠肴桉。
清坐二更深，一睡各鼻鼾。
晓来登岩头，棘路解羁绊。
划开天盖宽，远景过飞翰。
幽藂摘新查，窥险身发汗。
居然束归装，重下四岩畔。
我思古之人，岂只局穷闬。
观海登泰山，深高世间冠。
斯岩虽荒榛，乐事实昭焕。
人心本然同，今古未容判。
终当驾云风，高蹈无畔岸。
作诗示儿童，兹游吾岂但。
寒食怀西湖去岁游从
李洪（宋代）

去年寒食醉西湖，山色空蒙暮有无。
风急落花随步积，雨昏垂柳要人扶。
偶携胜友寻泉石，俱有新诗入画图。
越绝故人应念我，明年春好会皇都。
走马楼三更曲
温庭筠（唐代）

春姿暖气昏神沼，李树拳枝紫芽小。玉皇夜入未央宫，

长火千条照栖鸟。马过平桥通画堂，虎幡龙戟风飘扬。

帘间清唱报寒点，丙舍无人遗烬香。
读书仲和郊居寄怀孺谷
李流芳（明代）

相对忽相忆，春山不见君。飞花何太急，啼鸟故成群。

癖似嵇生懒，知惭鲍叔勤。昔年题壁处，寥落隔松云。
谭胜仲卿有册宝礼成新句用韵和呈
卷刚中（宋代）

宝函重锁环金密，册椟双盘带锦斜。
长乐春风迎母后，未央和气集皇家。
帘垂禁卫收黄繖，礼毕天仙下玉华。
班退笙镛犹在耳，五弦歌舜未须夸。
萤
叶茵（宋代）

自明自灭度方池，熠熠飞来去觉迟。
入坐点衣情分熟，纳交元在读书时。
恋绣衾 城南净凉亭赋
刘埙（宋代）

轻风吹雾月满廊。芙蕖香、飘入隔窗。记旧月、闲庭院，擘碎红、蒙幂晓妆。

如今两鬓秋凄恻，负凌波、万顷凄凉。花若惜、刘郎老，倩藕丝、牵住夕阳。
送刁纺户掾太常下第
范仲淹（宋代）

精鉴本非深，英僚暂此沉。
火炎方试玉，沙密偶遗金。
岂累青云器，犹孤白雪音。
敢希苏季子，潜有激仪心。
下山逢故夫
乔知之（唐代）

妾身本薄命，轻弃城南隅。庭前厌芍药，山上采蘼芜。

春风罥纨袖，零露湿罗襦。羞将憔悴日，提笼逢故夫。
柳鸶为尹嗣昭题
彭华（明代）

柳丝不动江流缓，双鹭飞来秋日晚。平沙漠漠点寒烟，乱石离离立苍藓。

静随玉顶听湍濑，饥引银钩啄清浅。霜衣雪襟谁匹俦，逸态閒情自幽远。

君不见燕衔泥，朝来暮去傍人栖。又不见莺乱啼，间关宛转无休时。

岂如此鸟独凝寂，不与众禽上下相追随。周公称大圣，振鹭载颂诗。

君子敛德容，雅与物色宜。尹侯家住大江西，翛然自负冰霜姿。

洁白岂不与之齐。为爱画师林良者，赠侯此画真潇洒。

堂上试令拂拭看，彷佛清风白露寒。
菩萨蛮（即席次王华容韵）
张孝忠（宋代）

娇红隐映花稍雾。金莲容与歌声度。得句写香笺。江山此意传。

声当春好处。不道因风絮。去并锦闱眠。青绫被底仙。
升中古柏
赵抃（宋代）

雪挫更霜摧，寒心未易回。庭前皆古意，何必问西来。
妙源首座请赞
释智遇（宋代）

道不可传，貌不可绘。
冷坐深云，虎视百怪。
源远流长灭正宗，不比瞎驴趁机大队。
李道夫真赞
释德洪（宋代）

眼盖九州，韵高一世。俨玉山富贵之豪，洗士林寒乞之气。

挫万化于笔端，置八荒于胸次。迈往不屑，不可犯干。

意轻邴吉，情追谢安。轩特秀发，乃尔秃巾椹褐。婆娑步趋，合在玉堂金銮。

山泽不可窥测，所以纳垢污。麒麟不可系羁，所以异犬羊。

正恐横风月之笛，披云锦之裳。骑元气之背，而游无何有之乡。
山村
戴复古（宋代）

野老幽居处，成吾一首诗。
桑枝碍行路，瓜蔓网疏篱。
牧去牛将犊，人来犬护儿。
生涯虽仆略，气象自熙熙。
出北关二里
叶绍翁（宋代）

脱衣命仆洗尘埃，篱落人家未见梅。
出得城门能几步，船头便有白鸥来。
曲江杂诗 其一
张经赞（清代）

风度人何在，登楼意独违。前型垂后远，古道至今微。

相业千秋著，诗名百代稀。书堂访遗迹，岩下草成围。
和吴允兆秋草诗十二首 其五
邓云霄（明代）

皂雕高掣阵云平，猎骑骎骎出汉营。霜剪蓬蒿狐穴浅，风生沙碛马蹄轻。

烧荒已见无遗烬，丛薄谁云有伏兵。极目萧条空万里，更催飞将取龙城。
见苏黄邦字韵诗戏示王倅安国二首
刘跂（宋代）

与君南北人，斗粟聚此邦。维彼恶少年，潢池称下江。

白昼射大屋，屋破无完窗。绣衣募壮士，受馘不受降。

我弱异都卢，岂敢学寻撞。君才过乌获，九鼎一臂扛。

悬金八十万，何啻白璧双。胡不骑赤兔，斫树收死庞。

坐宽刺史忧，不复念政厖。凯旋夹道迎，父老集瓶缸。
临江仙（送宜春令）
赵长卿（宋代）

万里西风吹去旆，满城无奈离情。甘棠也似戴公深。晓来风露里，叶叶做秋声。

十载两番遗爱在，须知愁满宜春。楚天低处是归程。夕阳疏雨外，莫遣乱蝉鸣。
乌兰乌素道次
洪亮吉（清代）

乌兰以北地不毛，极视千里无秋毫。穷荒鸟亦拙生计，啄土饮秋居无巢。

居人觌面能欺客，兽复欺人占居宅。健儿弯弓射不得，空手归来气填臆。
早过何郎
陆九龄（宋代）

萧萧风雨晓篮舆，没胫泥深我仆痡。
却忆去年苗欲槁，任从行李且虚徐。
雪
韩淲（宋代）

常时小至多无雪，今岁才先七日飞。不待祷祠知帝力，要为丰稔发天机。

包罗草树孤城近，弹压溪山小市稀。本自倦吟仍止酒，渔樵何事破寒归。
杂诗七首
黄庭坚（宋代）

碧窗凉簟唯便睡，露井无尘荫绿槐。
梦入醉乡犹病渴，辘轳声到枕边来。
偶成
叶茵（宋代）

江湖千万顷，小艇熟烟波。
无梦世情薄，有吟春思多。
百年空反覆，两鬓暗消磨。
钓叟同吾志，鸣榔柳外过。
赠王门老宾客
释文珦（宋代）

薄俗谩纷纷，焉知赝与真。
空余千里马，难觅九方歅。
古道何当复，时风未易陈。
王门旧宾客，怀旧重悲辛。
秋晚杂兴十二首 其十一
方一夔（宋代）

萧索已秋色，空濛欲暮天。平芜荒树外，疏柳断桥边。

山暝残云合，波停碎月圆。眼前森万境，忽忽暗彫年。
角招二首 其二
蒋敦复（清代）

劝人瘦。秋来也、病腰可似疏柳。翠蛾描冷岫。几点黛愁，楼上纤翠。

芳华谢久。漫种得、山中兰亩。一夜湘江淼淼，恨羌笛不胜吹，望瑶京搔首。

空有。画罗舞袖。银屏梦觉，临镜妆谁秀。凤钗欹枕溜。

未了青春，伤心时候。衫痕检旧。怕不是、天涯中酒。

那日清歌罢奏。最堪惜、月明前，花飞后。
自题诗集
释宗美（宋代）

新集区尧六百篇，冥搜疑到不还天。
多惭未得骚人旨，虚役身心五十年。
牧羊儿土鼓
朱元璋（明代）

群羊朝牧遍山坡，松下常吟乐道歌。
土鼓抱时山鬼听，石泉濯道涧鸥和。
金华谁识仙机密，兰渚何知道术多。
岁久市中终得信，叱羊洞口白云过。
十月十四夜
白玉蟾（宋代）

十月十四夜，灯寒燄寸长。
披衣临曲水，把笔向清霜。
月透诗情冷，风吹醉面凉。
故人知得否，空断早梅肠。
夜宿闵滩下
王炎（宋代）

歙江两岸山立壁，一水潭潭浮绀碧。
嵌空老石出中流，触碎玻璃成沸白。
滩高水落定难行，莫雨淋浪新涨生。
三更风怒山欲吼，催唤金乌回晓晴。
篙工倚柂笑相语，但上闵滩无所阻。
明日日晡过歙渚，舣船沽酒劳辛苦。
赠进士傅玉良玉润昆弟还临江
金幼孜（明代）

昔年校士忝文衡，争睹朝阳两凤鸣。乡里共传登进士，交游为凤得门生。

三年恋阙君恩重，万里还家昼锦荣。回首帝京须到早，上林春好听啼莺。
短歌行
薛蕙（明代）

蟋蟀在堂，野有繁霜。我心悽悽，不可暂忘。岂无旨酒，可以燕游。

岂无琴瑟，可以娱忧。瞻彼日月，终古而在。百岁之期，宁莫我贷。

人亦有言，道忧世促。千载一遇，匪迟伊速。异世而合，夜梦周公。

同堂而违，仰视飞鸿。秋有枯槁，春荣则多。嗟我人斯，其如命何。
余泛舟不能具舫创为隆蓬加牖户焉
叶适（宋代）

虽然一桨匆匆去，也要身宽对好山。
新拗蓬窗高似屋，诸峰献状住中间。
出郊怀汪尚中代简
吴泳（宋代）

一春烟雨尽愁端，晴日郊行尚怕寒。
芳草被堤风信过，杂英满怕雪泥乾。
刘郎去后花无恙，杜牧来迟春渐阑。
明日为君开社瓮，莫教人倚玉栏看。
和张员外柳花词
谢肃（明代）

苏小楼阑外，樟亭江水干。柳花三月暮，雪落向征鞍。

征鞍浩荡无归定，柳花还扑妆台镜。镜里婵娟感别离，一夜相思生鬓丝。

鬓丝白於柳花白，恨不随花送行客。空将情思逐花飞，撩乱东城复南陌。

可怜轻薄任风吹，消䀆芳香委路歧。回首故林春巳老，绿阴空自怨黄鹂。

岂如金水河边树，岁岁东风花落处。飞入大明宫里去，犹得天颜一回顾。
水调歌头（奉饯冠之之行）
赵善括（宋代）

佳客志淮海，贱子设樽罍。楚江昨夜清涨，短棹已安排。休问南楼风月，且念阳台云雨，几日却重来。银烛正凝泪，画鼓且休催。

彩云飞，黄鹤举，两徘徊。林泉归去高卧，回首笑尘埃。我唱更凭君和，君起谁同我舞，莫惜玉山颓。他日扬州路，散策愿相陪。
秋思
陆游（宋代）

村南村北鹁鸪鸣，小雨霏霏又作晴。
拂枕欹眠不成梦，却拖藤杖出门行。
示小厮二首 其二
陆游（宋代）

晨兴略整案头书，十日庭中始扫除。未免丁宁惟一事，临池莫钓放生鱼。
生年不满百
郑学醇（明代）

人事有代谢，天运无常盈。计功与殉利，咄咄竟何成。

哲人悟神理，垢氛长不缨。存虚御六气，振翰凌蓬瀛。

高揖九州士，天路空冥冥。
夜泊三高亭
释居简（宋代）

莼丝鲈脍不如施，歌散虽工又带讥。墙壁年时俱有耳，莫嗔鸥鹭往来稀。
喜雨
韩琦（宋代）

何假嗔雷击怒桴，点倾嘉泽浃民区。经时亢隔群心骇，数月焦熬一阵苏。

已发宋苗安在揠，再生庄鲋不虞枯。须叟慰满三农望，却敛神功寂似无。
示诸侄
齐己（唐代）

莫问年将朽，加餐已不多。形容浑瘦削，行止强牵拖。

死也何忧恼，生而有咏歌。侯门终谢去，却扫旧松萝。
送祖择之学士北使
梅尧臣（宋代）

燕山常苦寒，汉使涉穷腊。
路长人马愁，风急沙霰杂。
宿造氊庐开，行逢猎骑合。
献鲜秃发驰，问译华言答。
每食冰生盘，欲饮酒冻榼。
见其酋长时，国礼何勤纳。
中朝厚仁恩，四海望阊阖。
乃知日月光，照必蛮夷匝。
归来易轻裘，赐对延英合。
三石联芳诗
孙承恩（明代）

宇宙生奇异，山川产俊良。地灵自今昔，神贶兆祯祥。

巴蜀雄南纪，蚕丛肇启疆。岷峨横井鬼，黑水奠雍梁。

大药馀丹乳，奇珍错瑀璜。秀钟端有在，物产讵能当。

席氏声华旧，高门庆泽长。遭逢宜必伟，朕兆固非常。

沕穆谁尸宰，精神接杳茫。江波浩吞吐，星月澹苍凉。

有石乘涛下，中流势欲飏。冯夷来献瑞，川后迥舒光。

鬼斧镌神篆，龙宫发秘藏。烟云动姿色，蛟鳄避文章。

误是君平识，疑堪舜庙将。断经遗汉代，深刻类岐阳。

赑屃神鳌负，漂流弱苇扬。将无逾析木，直欲渡银潢。

一气潜昭感，三辰竞耀芒。玄冥安测究，徵验匪荒唐。

已见连翩起，都将次第偿。嶙峋增气象，涛濑籍辉煌。

并立云霄上，高擎日月傍。程材作金砺，效用柱明堂。

疑补苍生漏，期跨碧海梁。会须齐华泰，千古镇岩廊。
奉陪段相公晚夏登张仪楼
姚康（唐代）

登览值晴开，诗从野思来。蜀川新草木，秦日旧楼台。

池景摇中座，山光接上台。近秋宜晚景，极目断浮埃。
夏日
陆游（宋代）

新辟虚堂痛扫除，萧然终日屏僮奴。
此间恐是维摩室，除却藜床一物无。
黄岩张之望之立来访与游梅潭诗以送之
陈傅良（宋代）

张子好兄弟，别我今九年。
东风刮眯眼，双鹄忽堕前。
坐定看两鬓，喜极意惨然。
来日岂不多，此意合少延。
念子伏岩穴，有作皆巨编。
稻粱未暇谋，从我志独坚。
虚名适相累，浩叹当谁怜。
积雨得新霁，绿涨弥百川。
载酒问何有，漾舟随所便。
与子梅潭游，以兹寓惓惓。
倾崖俯仰立，中有飞瀑悬。
平地俨阊阖，晴空自云烟。
既见各有得，欲语不保传。
众妙在领会，天成谢琱镌。
子归有新诗，时寄三两篇。
江城子·南来飞燕北归鸿
秦观（宋代）

南来飞燕北归鸿，偶相逢，惨愁容。绿鬓朱颜重见两衰翁。别后容容君莫问，无限事，不言中。
小槽春酒滴珠红，莫匆匆，满金钟。饮散落花流水各西东。后会不知何处是，烟浪远，暮云重。
莺啼序（赵宜可以余讥其韵，苦心改为之，复和之）
刘辰翁（宋代）

愁人更堪秋日，长似岁难度。相携去、晼晚登高，高极正犯愁处。常是恨、古人无计，看今人痴绝如许。但东篱半醉，残灯自修菊谱。

归去来兮，怨调又苦。有寒螀余赋。湖山外、风笛阑干，胡床夜月谁据。恨当时、青云跌宕，天路断、险艰如许。便桥边，卖镜重圆，断肠无数。

是谁玉斧，惊堕团团，失上界楼宇。甚天误、婵娟余误。悔却初念，不合梦他，霓裳楚楚。而今安在，枫林关塞，回头忆著神仙处，漫断魂飞过湖江去。时时说与，地上群儿，青琐瑶台，阆风悬圃。

琵琶往往，凭鞍劝酒，千载能胡语。叹自古、宫花薄命，汉月无情，战地难青，故人成土。江南憔悴，荒村流落，伤心自失梨园部，渺空江、泪隔芦花雨。相逢司马风流，湿尽青衫，欲归无路。
永叔别余入天台四绝送之江上 其二
胡应麟（明代）

玉洞明霞树树催，青鸾先傍大罗回。春光满酌高堂上，拚取胡麻作寿杯。
句
王鲁复（唐代）

清泉绕屋澄心远，曙月衔山出定迟。
生公讲堂
杨备（宋代）

海上名山即虎丘，生公遗迹至今留。
当年说法千人坐，曾见岩边石点头。
华山畿·风吹窗帘动
佚名（南北朝）

夜相思，风吹窗帘动，言是所欢来。
怨情
李白（唐代）

美人捲珠帘，深坐颦蛾眉。但见泪痕湿，不知心恨谁。
读陶诗作
林宪（宋代）

吾观渊明诗，了不在言赋。
有如太和气，周行不停驻。
时与春为风，融夷物华布。
而未见用力，万物向荣处。
时与秋为月，浩然无点注。
江山滋清绝，宇宙靡纤污。
乃知渊时诗，本不在诗故。
邂逅吐所有，气象随所遇。
乞食不为拙，华轩不为慕。
归来不为高，折腰不为沮。
羲皇平步超，无怀贞雅素。
简澹岂能尽，学者漫驰步。
独有无弦琴，明明一斑露。
悼陈伯修殿院 其三
黄裳（宋代）

少年科第少能攀，未及登庸梦已阑。岂意盖棺尤有地，于飞同在戏鱼山。
杂诗七首 其四
曹植（两汉）

南国有佳人，容华若桃李。朝游江北岸，夕宿潇湘沚。

时俗薄朱颜，谁为发皓齿。俛仰岁将暮，荣耀难久恃。
送何锡汝
吴潜（宋代）

风雨一樽酒，此怀谁得知。
三春花老后，千里客归时。
浩浩人间事，悠悠身外思。
君能祛物役，林下早相期。
暑朝
邓云霄（明代）

琴书静扫一虚堂，短榻临阶月浸床。怪底朝来肌骨冷，微风昨夜入清商。
昙花亭雨中看瀑布 其一
陈吁（清代）

雨阻昙花且看山，跳珠溅沫媚烟鬟。耳根异响心逾静，眼界奇忙意转闲。

遍岭云蒸苍狗幻，层霄涧跃白虹弯。莫愁暂滞羁行屩，留客天缘或未悭。
弄珠室得句
弘历（清代）

灵泉出山根，有源应不涸。而何偶遇旱，其势亦觉弱。

今来经雨偶，鱼眼何纷若。形吐蚌万千，光翻镜错落。

圆流溉鳞塍，近远农家乐。是珠大利益，照乘可捐壑。
红林檎近
袁去华（宋代）

森木蝉初噪，淡烟梅半黄。睡起傍檐隙，墙梢挂斜阳。鱼跃浮萍破处，碎影颠倒垂杨。晚庭谁与追凉。清风散荷香。

望极霞散绮，坐待月侵廊。调冰荐饮，全胜河朔飞觞。渐参横斗转，怀人未寝，别来偏觉今夜长。
六月喜雨三首
杨万里（宋代）

守臣两月祷山川，诏旨才颁便沛然。
不是格天缘诏旨，忧民天子本如天。
临风舒锦
萧昕（唐代）

丽锦疋云终，襜襜展向风。花开翻覆翠，色乱动摇红。

缕散悠扬里，文回照灼中。低垂疑步障，吹起作晴虹。

既与丘迟梦，深知卓氏功。还乡将制服，从此表亨通。
跋李伯时画李元通随虎图三首 其二
葛胜仲（宋代）

清樾寒潭土作宫，杨枝柏叶五年中。论成永作将来眼，第一功归大小空。
羑里城
许及之（宋代）

扁公墓下艾犹荣，羑里城中草不生。岂是圣贤遗恨在，只应天自不能平。
奉呈虞侍讲三首 其一
倪道原（元代）

文帝中兴戢武威，元臣高步列彤闱。玉鞭调马陪春宴，银扇回鸾从夜归。

立仗官曹移讲席，捧香侍女拂朝衣。龙舆一去桥山远，独抱孤云万里飞。
闻莺
吴则礼（宋代）

长堤一千一百里，榆荚杨花照眼明。十载投荒真作梦，却凭乌几听莺鸣。
次韵周秀实赠王自然
刘才邵（宋代）

隐者逃世网，遂欲安一枝。不能负猿鹤，山林无返时。

吾人富道义，词华振芳蕤。共疑敛逸步，不愿黄金羁。

然于论议间，忧国不顾私。岂从隐者徒，耦耕抽棘茨。

顾难同群碎，轻屈迈往姿。何当副仄席，执简上玉墀。

一荐危苦语，自结明主知。良药起民瘼，神膏除国疵。

不同郑子真，虚名动京师。
送岳阳陈倅秩满还朝八首
廖行之（宋代）

重湖昔苦兵，流亡动轻别。
几年费劳来，经旱复骚屑。
有底田多稼，民情洽欢悦。
洋洋康赖歌，今无愧前哲。
梅花引·梅亭别
朱雍（宋代）

梅亭别。梅亭别。梅亭回首都如雪。粉融融。月濛濛。月上小车，归去小楼空。当时曾傅新妆薄。而今一任花零落。朝随风。朝随风。竹外孤根，犹与幽径通。长相忆。无消息。庾岭沈沈云暗碧。玉痕惊。对离情。无奈水遥天阔、隔琼城。年来素袂香不灭。此心无限凭谁说。夜绵绵。路漫漫。愁听枕前，吹彻笛声寒。
石州引
章谦亨（宋代）

半角庭阴，弓月映眉，珠露侵靸。花棚倒挂风枝，低罥鬓唇バ叶。花肩笑问，甚日罢织流黄，泥人无语吟虫答。灯近悄分携，溜钗钿犀合。

一霎。莲丝易折。未稳栖鸳，陡惊弹鸭。几度空阶，宵永笛声孤擫。玉腰烟瘦，□□梨梦香消，醒来凉袖阑干压。不尽度檐云，写间愁千叠。
寄赠笠泽处士
寇准（宋代）

笠泽渔人高节奇，白头犹自着蓑衣。
吟过竹院僧留宿，钓罢烟江鹤伴归。
花落砌边春雨歇，酒醒林际夕阳微。
中朝名士皆知己，多说东来信亦稀。
呈潘延之丈
洪刍（宋代）

黑头异日挂冠归，亲植杉松见百围。闲过一生从古少，兼全五百似公稀。

手抄万卷笔犹健，身倚孤筇行若飞。寄语轻鸥莫惊顾，南州高士已忘机。
绍兴以后祀五方帝六十首 少昊氏位酌献用《祐安》。
郊庙朝会歌辞（宋代）

沆砀西颢，功载万世。乘金宅兑，侑我明祀。嘉觞布兰，牲玉洁精。

神之燕虞，肃用有成。
考满舟经十八滩因分各滩名赋诗 其十二 晓滩
唐文凤（明代）

晓滩乃危峻，暮滩亦隘陋。中通一线波，如注泰山溜。

风镞急难攒，石锋利莫斗。舟行一失势，糜碎不可救。

我欲诉天君，降敕责川后。妖孽汝当驱，黎庶汝当祐。

胡为不汝职，尸居手空袖。天吴有九头，风鹅多大咮。

馋蛟自可啄，饥鳄亦堪蹂。效顺宜拊循，竭忠能左右。

有德所当酬，有功所当奏。海晏黄河清，吾皇万万寿。
清明偕钟宛兄展墓有感
钱芳标（清代）

往事苍凉不可论，伤心絮酒拜松门。三千里外孤儿泪，二十年来国士恩。

华表日斜巢鹤返，土花春绣石麟存。殷勤幸接连枝会，漂泊天涯有弟昆。
示程生二首
胡寅（宋代）

利域名途较少多，人生那用学灯蛾。
如君甘作长贫士，视古宁惭独行科。
可罗时烦意宠顾，鸢尝跕处重经过。
扁舟又指闽山隐，奈此苍凉别意何。
秋日湖庄八首 其一
胡应麟（明代）

幽栖只数椽，野水十家连。静室长生白，閒亭独草玄。

蒹葭湖北路，禾黍郭西田。理就沧浪曲，吴歌日扣舷。
望之将行
王安石（宋代）

江涵秋景雁初飞，沙尾长樯发渐稀。
惆怅无因见范蠡，夕阳长送钓船归。
除夕登仲宣楼
张栻（宋代）

怀土昔人志，伤时此日心。
长江霜潦净，故国莫烟深。
访古多遗恨，凭栏更独吟。
细看前浦树，生意已堪寻。
登百丈峰二首
高适（唐代）

朝登百丈峰，遥望燕支道。
汉垒青冥间，胡天白如扫。
忆昔霍将军，连年此征讨。
匈奴终不灭，寒山徒草草。
唯见鸿雁飞，令人伤怀抱。

晋武轻后事，惠皇终已昏。
豺狼塞瀍洛，胡羯争乾坤。
四海如鼎沸，五原徒自尊。
而今白庭路，犹对青阳门。
朝市不足问，君臣随草根。
送江虞仲
刘才邵（宋代）

烜赫家声四海闻，材猷超绝出凡伦。清规映物无尘隔，实德临民蒙惠均。

器远自应当要路，政成还合觐严宸。禁途虚位须贤俊，伫庆登崇宠渥新。
猿
段成式（唐代）

却忆书斋值晚晴，挽枝闲啸激蝉清。

影沈巴峡夜岩色，踪绝石塘寒濑声。
旦携谢山人至愚池
柳宗元（唐代）

新沐换轻帻，晓池风露清。
自谐尘外意，况与幽人行。
霞散众山迥，天高数雁鸣。
机心付当路，聊适羲皇情。
失调名
佚名（宋代）

兽炭共围，通宵不寐，守尽残更待春至。
东湖
陈杰（宋代）

重游如隔世，露雨暗池台。
蓬岛又浅水，昆明几劫灰。
苍鹅飞底去，白雁集何来。
万古南州土，荒祠一造哀。
题孙子让山水
刘丞直（明代）

斜日在松杉，千崖冥色酣。
山藏五柳宅，路转百花潭。
乱石明苍玉，遥峰露碧簪。
终希陪妙躅，来此脱征骖。
失调名 九月豫章道中
徐媛（明代）

帆轻一扇，晓色碧涟秋岸。林破寒烟，星河淡落，青山如染。

露浥寒蓉茜。翠涩枯棠瓣。傍疏柳西风几点。关铎沉，鸡塞远。

行行尚缓。家在绿云天半。念归舟游子，一片乡心撩乱。

菊黄金绽。满首插、茱萸遍。兀坐逗遛江畔，对旅雁沙汀，盼煞白蘋秋苑。
三入天湖呈契和尚
成鹫（清代）

细路入云通曲曲，乱山回首失层层。有人独上最高顶，长啸一声何处僧。

胜友新知如旧识，名山三过俨初登。殷勤问讯天湖主，挂角羚羊见也曾。
南风歌
佚名（先秦）

南风之薰兮，可以解吾民之愠兮。
南风之时兮，可以阜吾民之财兮。
渔家傲引
洪适（宋代）

六月长江无暑气。怒涛漱壑侵沙觜。飐飐轻舟随浪起。何不畏。从来惯作风波计。

别溆藕花舒锦绮。采莲三五谁家子。问我买鱼相调戏。飘芰制。笑声咭咭花香里。
游北苑寺似主僧汉仲章
陈著（宋代）

随人入宝坊，一坐到斜阳。
僧老话多古，春来山自香。
放吟聊走笔，乘兴不论觞。
今日是何日，悠然何有乡。
书怀奉简黄成甫史君
五迈（宋代）

忆昔绍定元，被合生廷策。
偶过袁君房，玉墀日将夕。
案头得君文，喜跃越三百。
张烛朗诵之，相与手加额。
若人作抡魁，余子当辟易。
时有详定官，嫌君多指斥。
众默余独争，言厉面发赤。
紫宸一传胪，璧水推巨擘。
诸君始相贺，时相颇不怿。
爰有小人儒，从帝蠭螫。
谏官工逢迎，霜简肆捃摭。
此事人能言，本末甚明白。
暨于端平初，天夺老奸魄。
散地起忠良，邱园纷束制。
君老登瀛洲，讲筵赐重席。
余亦试玉堂，朝有愈之迹。
啜茶熏玉虯，投饼呼金鲫。
同校南宫文，等是西山客。
无何陈脚动，君出为方伯。
馆中失名流，我辈苦叹惜。
西山遽仙去，局面日改革。
余入对未央，苦语出肝膈。
淮南冤未消，元载家当籍，
外党分牛李，内宠怙秦虢。
臣愚怀隐忧，厚地其敢蹐。
虎须敢一编，龙鳞敢一逆。
自信填海偶，复中含沙射。
移舟返蓬莱，伏隩甘冰檗。
君正舞来衣，清香笼画戟。
年丰富红仓，风顺多琛舶。
我舍抵是州，相望缠四驿。
幽棲懒有门，一再通书尺。
起家卒漳滨，始访二千石。
居官未半期，台评又寻摘。
既罗关虎嗔，宜有猫厄。
归途抵温陵，除夜大促迫。
所亲有室庐，许我相假借。
莲灯看烂红，柏酒浮重碧。
去家差不远，朋旧来络绎。
雌堂在何许，一望弱水隔。
山鬼巧揶揄，室人交篇谪。
平生重名检，义利最知择。
冷眼舆金，宝身甚拱璧。
世途赫赫炎，众手所共炙。
谁能效李锥，作计事鑽刺。
蒲葵安可常，秋至辄抛掷。
贵贱见交情，书门何怪翟。
趋时岂不好，嗜古业成癖。
群飞任刺天，甘剪笼中翮。
丈夫身计轻，忧国愁如积。
向欲恢三京，今日蹙五百。
西蜀断咽喉，北军患肘腋。
流民满说师，戾气成疾疫。
强寇瓷咆哮，行人饱需索。
廷绅倒手版，淮帅羞巾帼。
南海下蒲轮，西人衮舄。
病剧乏良医，棋危需善弈。
君行观清光，何策轮忠益。
急须息边尘，徐可寿国脉。
任责属诸贤，臞儒老山泽。
题建州富沙门楼安济桥十绝呈太守黄彦发 其二 富沙门楼五绝
刘弇（宋代）

文榱绣栱切浮云，喜色先开万井春。未俯栏干窥独鸟，已惊衽席度游人。
蓬州野望
元兢（唐代）

飘飖宕渠域，旷望蜀门隈。水共三巴远，山随八阵开。

桥形疑汉接，石势似烟回。欲下他乡泪，猿声几处催。
五月二十三夜记梦
陆游（宋代）

夜漏欲尽鸡初唱，梦到神仙信非妄。
泉流直舂碧涧底，松根横走苍崖上。
徐行林际遇飞桥，峭壁惊涛临万丈，非惟履嶮足踸踔，已觉处幽神悄怆。
空岩滴乳久化石，宝盖珠璎纷物象。
鬼神惨澹疑欲搏，龙蜃蜿蜓谁敢傍？长眉老仙乘白云，握手授我绿玉杖。
三生汝有世外缘，一念已断尘中障。
虽云曩事不复忆，怜汝瞳子神犹王。
何须更待熟金丹，从我归哉住昆阆。
子夏山
赵瞻（宋代）

山因先师成令名，人心仰止悬青冥。
文侯北面款山扃，石室至青犹南倾。
直松万林天籁声，长材大东资连甍。
溪泉四出照骨清，润物功溥民冈争。
朝兮新云泽根茎，暮兮和风发勾萌。
山种气稟天地英，民何知为夫子灵。
魏最称治由师经，晋俗自是多诸生。
时尚辞华取未精，皓首学行徒修明。
非无神降弼王庭，国朝当议平广衡。
斯文未丧吾道亨，商之传授青可行。
七夕有怀
俞桂（宋代）

擘钗情绪思悠悠，月下穿针嬾傍楼。
非独双星苦离别，人间天上一般愁。
山友续辞 甘菊
王质（宋代）

我取友兮得甘菊，高丛低叶贮清馥。石盂幡纚乳花飞，错落纷敷间寒绿。

入顾渚，入蒙山，所思兮安可捐，椿儿桂子争芳鲜。
送翰林宋先生致仕归金华二十五首 其二
孙蕡（明代）

新赐宫衣雪色如，归荣况及早春初。公卿祖帐都门外，人道风流似二疏。
题仙游寺
朱庆馀（唐代）

石抱龙堂藓石干，山遮白日寺门寒。

长松瀑布饶奇状，曾有仙人驻鹤看。
晚卧
张耒（宋代）

日落烦暑退，秋晴河汉明。
微云映天白，纤月过林清。
独卧谁晤语，幽怀殊未平。
萧萧夜深冷，皓露满前楹。
昌言谪官符离有病鹤折翼舟载以行及还修注始
司马光（宋代）

相阁书传紫闼深，破缄先问九皋禽。
不令一物伤天理，仁爱方知真宰心。
过嘉兴有感
蔡銮扬（清代）

长水长连钓石矶，廿年前事尚依稀。青杨旧舍无人过，白苎新塘有雁飞。

离笛不堪愁里听，扁舟翻似梦中归。月波楼上邀同醉，只惜江东故旧非。
洮州即事叠韵四首 其一
苏履吉（清代）

六月炎威尚著绵，终年多半是寒天。山城不愧官司马，十日才收税马钱。
和李才甫先辈快阁五首
黄庭坚（宋代）

山寒江冷丹枫落，争渡行人簇晚沙。
菰叶蘋花飞白鸟，一张红锦夕阳斜。
真首座写真求赞
释正觉（宋代）

觉海元澄，性天廓平。
耳眼空更远，息气细而清。
露寒斗湿，秋淡河横。
丛林底去就，百草头光明。
蛾眉之月兮三千刹海，羊角之风兮九万霄程。
肚皮参饱，肝胆老成。
挥斤容易甚，器受太难生。
为你一斲鼻垩，从教四望人惊。
送蒙士贤游泰山三首 其一
李英（清代）

病里忆行踪，征车不可从。知君回首处，天上二茅龙。
高士咏。荣启期
吴筠（唐代）

荣期信知止，带索无所求。外物非我尚，琴歌自优游。

三乐通至道，一言醉孔丘。居常以待终，啸傲夫何忧。
次虞宪日近即事五绝
洪咨夔（宋代）

急雨萧萧撼瓦沟，梦随潮落浙江头。
倚门白发迟归信，不为莼丝烂漫秋。
句
释惠崇（宋代）

古路随岗起，秋帆转浦斜。
归兴 其一
李之世（明代）

命途休叹为诗穷，自笑年辰值蝎宫。海贝有文都是锦，山魈为祟不惊铜。

生金铸就疑成错，劲角柔来半似弓。燕颔虎头非我相，祇应钻纸作枯虫。
演兴四首。讼木魅
元结（唐代）

登高峰兮俯幽谷，心悴悴兮念群木。见樗栲兮相阴覆，

怜梫榕兮不丰茂；见榛梗之森梢，闵枞橎兮合蠹。

槢桡桡兮未坚，椲桹桹兮可屈。

櫁du樽兮不香，拔丰茸兮已实。岂元化之不均兮，

非雨露之偏殊。谅理性之不等于顺时兮，

不如瘱吾心以冥想，终念此兮不怡。

儓予莫识天地之意兮，愿截恶木之根，倾枭獍之古巢，

取□童以为薪。割大木使飞焰，徯枯腐之烧焚。

实非吾心之不仁惠也，岂耻夫善恶之相纷。

且欲畚三河之膏壤，裨济水之清涟。将封灌乎善木，

令橚橚以梴梴.尚畏乎众善之未茂兮，

为众恶之所挑凌。思聚义以为曹，令敷扶以相胜。

取方所以柯如兮，吾将出于南荒。求寿藤与蟠木，

吾将出于东方。祈有德而来归，辅神柽与坚香。

且忧颙之翩翩，又愁狖之奔驰。及阴阳兮不和，

恶此土之失时。今神柽兮不茂，使坚香兮不滋。

重嗟惋兮何补，每齐心以精意。切援祝于神明，

冀感通于天地。犹恐众妖兮木魅，魍魉兮山精，

上误惑于灵心，经绐于言兮不听。敢引佩以指水，

誓吾心兮自明。
偈颂二十五首
释普岩（宋代）

归来出去，迦叶贫，
阿难富。出去归来，
南天台，北五台。
目前包里，满面尘埃。
禹力不到处，河声流向西。
长相思·南高峰
袁正真（宋代）

南高峰。北高峰。南北高峰云淡浓。湖山图画中。采芙容。赏芙蓉。小小红船西复东。相思无路通。
昼寝
王安石（宋代）

井迳从芜漫，青藜亦倦扶。
百年唯有且，万事总无如。
弃置蕉中鹿，驱除屋上乌。
独眠窗日午，往往梦华胥。
寄怀二十首 其七
赵蕃（宋代）

县官宽灭去年租，癃老扶携听诏书。和气定能消冷气，未知天意又何如。
熙宁望祭岳镇海渎十七首
佚名（隋代）

笔兹东土，含润无疆。
维时发春，嘉荐令芳。
祭用藐沈，顺性含藏。
不涸不童，诞降祺祥。
吴梅村被征入都四首 其四
胡介（明代）

碧海黄尘事有无，此来风雪满燕都。遗京节度新推毂，盛世朝廷倍重儒。

花暗凤池思剑佩，春深虎观梦江湖。悲歌吾道非全泯，坐有荆高旧酒徒。
三月芙蓉
白玉蟾（宋代）

岂论春夏及秋冬，事事皆由造化工。
谁道一生无好运，何缘三月见芙蓉。
骚人犹恐东风误，醉眼真疑芍药红。
便是重阳开未晚，且传好意取欢容。
酒醒
甘泳（元代）

酒醒桂花发，狂歌对花前。邻家大骂我，夜半惊人眠。
观傀儡
易士达（宋代）

刻出形骸假像真，一丝牵动便精神。
堪嗤鼓笛收声后，依旧当时木偶人。
偈颂一百一十七首 其八
释绍昙（宋代）

蛇头揩痒，虎口拔牙。拚得性命，始是作家。
方方壶画
黄公望（元代）

鼋石矶头宿雨晴，蛟峰祠下树冥冥。一江春水浮官绿，千里归舟载客星。
送郑景望二首
叶适（宋代）

两地旌旗一闰中，十年监牧九卿崇。
安舆遍就东南养，遗俗将陶雅颂功。
爱护元身如宝玉，节宣时序戒螟螽。
遥知独上千山路，处处梅花逐暖风。
乍归九首
刘克庄（宋代）

孚若如天马，轩昂不可羁。
为贫疏饮客，因病出名姬。
弋阳陆行
赵蕃（宋代）

细雨湿篮舆，渺渺穿翠楚。
林园知秋近，已作西风语。
昨朝汗浃背，今晨冷侵膂。
感慨悟乘除，人生几寒暑。
醉春风
贺铸（宋代）

楼外屏山秀。凭阑新梦后。归云何许误心期，候候候。到陇梅花，渡江桃叶，断魂招手。

楚制汗衫旧。啼妆曾枕袖。东阳咏罢不胜情，瘦瘦瘦。隋岸伤离，渭城怀远，一枝烟柳。
送汪彦章之宜兴
李正民（宋代）

春江渺渺草芊芊，晓色晴岚映客船。结绶相先真偶尔，盍簪易失故依然。

获麟笔削闲中断，吐凤文词海外传。行李同途不同发，消魂回首各风烟。
迎爽楼
释德洪（宋代）

危楼华构倚青冥，卷尽晴岚独自登。去雁横斜纷点点，好峰青碧露层层。

胜游与客同清赏，佳处题名在翠筠。凭槛不堪衰眼力，候船津渡见归僧。
宋江三十六赞
龚开（宋代）

平康巷陌，岂知汝名。
大行春色，有一丈青。